รัฐบาล แจงดราม่าประเด็นปลากุเลาตากใบ ยืนยันมีการสั่งซื้อปลากุเลาตากใบจริง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยกรณีมีประเด็นดราม่าในโซเชียลมีเดีย ว่า “เมนูปลากุเลาตากใบ”ที่เสริฟในงานเลี้ยงผู้นำเอเปค 2022 เป็นปลากุเลาปลอม ไม่ใช่จากพื้นที่อำเภอตากใบ จังหวัดนราธิวาส เรื่องนี้เป็นความเข้าใจผิด ข้อเท็จจริง คือ อาหารที่เสริฟในงานกาล่าดินเนอร์สำหรับผู้นำประเทศจะเป็นแบบฟิวชัน โดยเชฟชุมพล ได้ออกแบบอย่างพิถีพิถันผ่านความหลากหลายของ สี กลิ่น และสัมผัส การคัดสรรวัตถุดิบที่ใช้ประกอบอาหารทุกจานมาจากแหล่งผลิตที่มีชื่อเสียงและคุณภาพเป็นเลิศ หากจะเป็นสินค้าจากชุมชน ต้องเป็นสินค้าที่ได้รับมาตรฐานด้านคุณภาพ ผลิตภัณฑ์ชุมชน (มผช.) 5 ดาว ส่วนกรณีปลากุเลาตากใบ จะใช้เป็นส่วนประกอบในเซตอาหารจานหลัก เพื่อเพิ่มความโดดเด็ดในเรื่องของกลิ่นในซอสราดมัสมั่นเนื้อน่องโคขุนจากสหกรณ์โพนยางคำ จังหวัดสกลนคร และข้าวกล้อง 9 ชนิด อบตะไคร้หอม ทั้งนี้ ผู้จัดงานได้ซื้อจากร้าน “ปลากุเลาเค็มตากใบป้าอ้วน” ซึ่งเป็นสินค้า OTOP 5 ดาว ซึ่งผู้ประกอบการกลุ่มอื่นไม่ได้ทราบในข้อมูลตรงนี้ จึงเกิดความเข้าใจผิดนางสาวรัชดา กล่าวว่า ข่าวปลากุเลาตากใบขึ้นโต๊ะงานเลี้ยงผู้นำเอเปค มีผู้คนให้ความสนใจอย่างมาก เชื่อมั่นว่า ปลากุเลาตากใบ ซึ่งผ่านกรรมวิธีการทำที่พิถีพิถัน มีรสชาดเป็นเอกลักษณ์ เมื่อทอดแล้วมีกลิ่นหอม เนื้อฟู สัมผัสกลมกล่อม และรสชาดเป็นเอกลักษณ์ จะสามารถสร้างชื่อเสียง เพิ่มรายได้แก่ผู้ประกอบการในพื้นที่อย่างแน่นอน